**AIŠKINAMASIS RAŠTAS**

**DĖL LIETUVOS RESPUBLIKOS SAUGIOS LAIVYBOS ĮSTATYMO**

**NR. VIII-1897** **5, 13 STRAIPSNIŲ PAKEITIMO IR ĮSTATYMO PAPILDYMO 51 STRAIPSNIU ĮSTATYMO IR LIETUVOS RESPUBLIKOS VIDAUS VANDENŲ TRANSPORTO KODEKSO 18 STRAIPSNIO PAKEITIMO**

**ĮSTATYMO PROJEKTŲ**

**1. Įstatymų projektų rengimą paskatinusios priežastys, parengtų projektų tikslai ir uždaviniai**

Lietuvos Respublikos saugios laivybos įstatymo Nr. VIII-1897 5, 13 straipsnių pakeitimo ir įstatymo papildymo 51 straipsniu įstatymo projektu ir Lietuvos Respublikos vidaus vandenų transporto kodekso 18 straipsnio pakeitimo įstatymo projektu(toliau – Įstatymų projektai) siūlomi pakeitimai yra susiję su įgyvendinta transporto priežiūros institucijų – Lietuvos transporto saugos administracijos (toliau – LTSA) ir Civilinės aviacijos administracijos (toliau – CAA) reorganizacija. LTSA ir CAA vykdė panašias transporto sektoriaus priežiūros funkcijas, skyrėsi tik veiklos sritys pagal transporto rūšis. Buvo priimtas ir Aviacijos įstatyme įtvirtintas sprendimas LTSA, be kitų transporto rūšių, vykdyti ir civilinės aviacijos viešojo administravimo funkcijas, o civilinės aviacijos priežiūros technines funkcijas pavesti vykdyti VšĮ Transporto kompetencijų agentūrai (toliau – TKA).

Siekiant ir toliau optimizuoti Lietuvos transporto priežiūros veiklą šiais Įstatymų projektais siūloma LTSA funkcijas – jūrininkų egzaminavimą ir jų kvalifikaciją patvirtinančių dokumentų išdavimą, vidaus vandenų transporto specialistų ir motorinių pramoginių laivų laivavedžių egzaminavimą, vidaus vandenų transporto specialisto laipsnio diplomų, diplomų patvirtinimų, vidaus vandenų transporto specialisto laipsnio kvalifikacijos liudijimų, motorinio pramoginio laivo laivavedžio kvalifikacijos liudijimų, motorinio pramoginio laivo laivavedžio tarptautinių kvalifikacijos liudijimų ir šių dokumentų dublikatų išdavimą perduoti vykdyti TKA, kuri vykdo aviacijos specialistų egzaminavimą, licencijavimą, sertifikavimą ir kito pobūdžio profesinio vertinimo veiklą.

Jūrininkų ir vidaus vandenų transporto specialistų ir pramoginių laivų laivavedžių egzaminavimo ir jų kvalifikaciją patvirtinančių dokumentų išdavimo funkcijų perdavimas TKA sudarytų galimybes vienoje įstaigoje teikti visų transporto rūšių specialistų licencijavimo ir jų veiklos priežiūros paslaugas. Tokiu būdu būtų prisidedama prie siekio Lietuvoje sukurti profesionalią, inovatyvią, į verslo poreikius orientuotą transporto sektoriaus priežiūros sistemą. Taip pat TKA perdavus šiuo metu LTSA vykdomas egzaminavimo funkcijas būtų sumažintos valstybės biudžeto išlaidos ir sumažėtų šias funkcijas atliekančių valstybės tarnautojų skaičius.

**2.  Įstatymų projektų iniciatoriai (institucija, asmenys ar piliečių įgalioti atstovai) ir rengėjai**

Įstatymų projektus parengė Lietuvos Respublikos Seimo narys Antanas Baura.

**3.  Kaip šiuo metu yra reguliuojami įstatymų projektuose aptarti teisiniai santykiai**

Pagal Lietuvos Respublikos saugios laivybos įstatymo nuostatas, LTSA, be kitų funkcijų, „egzaminuoja jūrininkus, išduoda jūrininkų kvalifikaciją patvirtinančius dokumentus“. Pagal Lietuvos Respublikos vidaus vandenų transporto kodeksą „vidaus vandenų transporto specialistus ir motorinių pramoginių laivų laivavedžius pagal susisiekimo ministro patvirtintas programas rengia susisiekimo ministro nustatyta tvarka akredituotos mokymo įstaigos, įmonės ar organizacijos. Juos egzaminuoja ir vidaus vandenų transporto specialisto laipsnio diplomus, diplomų patvirtinimus, vidaus vandenų transporto specialisto laipsnio kvalifikacijos liudijimus, motorinio pramoginio laivo laivavedžio kvalifikacijos liudijimus, motorinio pramoginio laivo laivavedžio tarptautinius kvalifikacijos liudijimus ir šių dokumentų dublikatus susisiekimo ministro nustatyta tvarka išduoda Transporto saugos administracija“

**4. Kokios siūlomos naujos teisinio reguliavimo nuostatos ir kokių teigiamų rezultatų laukiama**

Įstatymų projektais siūloma įtvirtinti nuostatas, kad jūrininkų, vidaus vandenų transporto specialistų, motorinių pramoginių laivų laivavedžių egzaminavimo ir jų kvalifikaciją patvirtinančių dokumentų išdavimo funkcijas vykdytų TKA.

**5.** **Numatomo teisinio reguliavimo poveikio vertinimo rezultatai (jeigu rengiant įstatymo projektą toks vertinimas turi būti atliktas ir jo rezultatai nepateikiami atskiru dokumentu), galimos neigiamos priimto įstatymo pasekmės ir kokių priemonių reikėtų imtis, kad tokių pasekmių būtų išvengta**

Teisinio reguliavimo poveikio vertinimas neatliekamas, neigiamų pasekmių nenumatoma.

**6.** **Kokią įtaką priimti įstatymai turės kriminogeninei situacijai, korupcijai**

Priimti Įstatymo projektai neturės įtakos kriminogeninei situacijai ir korupcijai Lietuvoje.

**7. Kaip įstatymų įgyvendinimas atsilieps verslo sąlygoms ir jo plėtrai**

Poveikis verslo sąlygoms ir plėtrai vertinamas teigiamai. Įvairių transporto rūšių specialistų kompetencijų priežiūros funkcijų sutelkimas vienoje vietoje sudarys sąlygas teikti profesionalias, inovatyvias ir į poreikius orientuotas paslaugas verslui.

**8. Įstatymų inkorporavimas į teisinę sistemą, kokius teisės aktus būtina priimti, kokius galiojančius teisės aktus reikia pakeisti ar pripažinti netekusiais galios**

Siekiant inkorporuoti Įstatymų projektus į teisinę sistemą, priimti ar panaikinti kitų galiojančių teisės aktų nereikės.

**9.** **Ar įstatymų projektai parengti laikantis Lietuvos Respublikos valstybinės kalbos, Teisėkūros pagrindų įstatymų reikalavimų, o įstatymo projekto sąvokos ir jas įvardijantys terminai įvertinti Terminų banko įstatymo ir jo įgyvendinamųjų teisės aktų nustatyta tvarka**

Įstatymų projektai parengti laikantis Lietuvos Respublikos valstybinės kalbos įstatymo, Lietuvos Respublikos teisėkūros pagrindų įstatymo reikalavimų ir atitinka bendrinės lietuvių kalbos normas. Įstatymų projektuose nėra įtvirtinta naujų sąvokų ir jas įvardijančių terminų.

**10. Ar įstatymų projektai atitinka Žmogaus teisių ir pagrindinių laisvių apsaugos konvencijos nuostatas ir Europos Sąjungos dokumentus**

Įstatymų projektai neprieštarauja Žmogaus teisių ir pagrindinių laisvių apsaugos konvencijos ir Europos Sąjungos teisės nuostatoms.

**11. Jeigu įstatymams įgyvendinti reikia įgyvendinamųjų teisės aktų, – kas ir kada juos turėtų priimti**

Priėmus Įstatymų projektus, tikslinga pakeisti Lietuvos Respublikos susisiekimo ministro 2005 m. rugpjūčio 8 d. įsakymą Nr. 3-355 „Dėl [Lietuvos Respublikos jūrinių laipsnių suteikimo, jūrinio laipsnio diplomų, globalinės jūrų avarinio ryšio saugumo sistemos radijo ryšio operatoriaus diplomų, jūrinio laipsnio kvalifikacijos liudijimų, šių dokumentų išdavimo ir pripažinimo patvirtinimų ir specialiųjų liudijimų išdavimo jūrininkams taisyklių patvirtinimo“,](https://ltsa.lrv.lt/uploads/ltsa/documents/files/Vandens%20transportas/J%C5%ABr%C5%B3/diplomavimo%20taisykles%202015.doc) Lietuvos Respublikos susisiekimo ministro 2006 m. gruodžio 14 d. įsakymą Nr. 3-479 „Dėl Lietuvos Respublikos vidaus vandenų transporto specialistų laipsnių diplomų ir kvalifikacijos liudijimų išdavimo tvarkos aprašo patvirtinimo“ ir Lietuvos Respublikos susisiekimo ministro 2016 m. vasario 1 d. įsakymą Nr. 3-32(1.5 E) „Dėl motorinių pramoginių laivų laivavedžių rengimo, kompetencijos įgijimo ir kvalifikacijos dokumentų išdavimo nuostatų patvirtinimo“.

**12. Kiek valstybės, savivaldybių biudžetų ir kitų valstybės įsteigtų fondų lėšų prireiks įstatymams įgyvendinti, ar bus galima sutaupyti (pateikiami prognozuojami rodikliai einamaisiais ir artimiausiais 3 biudžetiniais metais**

Įstatymų projektams įgyvendinti biudžeto lėšų nereikės, galimi sutaupymai sumažinus valstybės tarnautojų skaičių.

**13. Įstatymų projektų rengimo metu gauti specialistų vertinimai ir išvados**

Įstatymų projektų rengimo metu nebuvo gauta specialistų vertinimų ar išvadų.

**14. Reikšminiai žodžiai, kurių reikia šiam projektui įtraukti į kompiuterinę paieškos sistemą, įskaitant Europos žodyno „Eurovoc“ terminus, temas bei sritis**

Reikšminiai žodžiai: „jūrininkų egzaminavimas“, „vidaus vandenų transporto specialistų egzaminavimas“, „motorinių pramoginių laivų laivavedžių egzaminavimas“.

**15. Kiti, iniciatorių nuomone, reikalingi pagrindimai ir paaiškinimai**

Nėra.

Teikia Seimo narys: Antanas Baura